Ash River

## Introducere

Ash River este o hartă pentru Forțele Terestre disponibilă în toate modurile de joc (Arcade, Realistic și Simulator Battles).

Este una dintre cele mai vechi hărți existente în joc, fiind prezentă încă din Closed Beta Test (CBT) și a fost lansată public odată cu Open Beta Test (OBT) în versiunea 1.41.

Harta a fost modificată pentru a fi echilibrată în versiunile 1.65 "Way of the Samurai" și 1.71 "New E.R.A" prin limitarea accesului în unele zone și unele schimbări ale configurației terenului.

Harta are dimensiunile de 2 km x 2 km (terestru) și 32 km x 32 km (aerian).

Harta este desenată după o zonă de coastă din Irlanda. Râul Funshion (din sudul Irlandei) se traduce în Engleză prin "Ash River", sugerând că terenul și numele hărții este inspirat de acolo.

## Analiza hărții Ash River - Realistic Battles (RB) - Domination

Ash River este o hartă cu caracteristici aparte:

* are 3 zone de angajare relativ separate: un platou înalt al zonei punctului A, o zonă centrală mai joasă cu 2 dealuri stâncoase, din care unul este zona punctului B și o vale lungă cu zona punctului C. Punctele de cucerit (A, B, C) sunt dispuse la distanțe aproximativ egale față de zonele de start

* pe hartă nu există nicio clădire, doar câteva buncăre, niște vagoane de marfă în zona punctului C (vagoanele oferă mascare, dar nu oferă protecție - proiectilele trec prin ele), un pod de cale ferată, 3 poduri de piatră (din care două sunt în zona centrală și duc spre punctul B). În rest, sunt numai munți, văi, formațiuni de stânci, stânci izolate și denivelări de teren

* fiecare echipă are 2 zone de start. Zonele sunt în vestul și estul hărții, așa că pentru această analiză vom denumi echipele: Echipa Roșie (în Vest - stânga cum ne uităm pe hartă) și Echipa Albastră (în Est - dreapta cum ne uităm pe hartă)

* din cauza configurației hărții, la începutul meciului, confruntările inițiale pentru cucerirea celor trei puncte sunt relativ independente în fiecare zonă

* confruntările inițiale pentru cucerirea punctelor A și C sunt oarecum simetrice, fiecare echipă având de partea sa avantaje oferite de teren sensibil egale

* zona principală de angajare este zona punctului A. Cine controlează platoul stâncos înalt și zona punctului A are control total asupra centrului hărții, asupra punctului B și asupra tuturor căilor de apropiere către acesta. Având în vedere diferența mare de nivel între platou și zona centrală, e nevoie de vehicule de luptă cu un bun unghi de înclinare negativă a țevii tunului. De altfel, în toată zona platoului înalt sunt avantajate aceste vehicule

* zona punctului B este ca o fortăreață, bine protejată de stânci, dealul pe care se află punctul are doar 4 căi de acces (în mod normal, câte 2 pentru fiecare echipă). Odată cucerită este ușor de apărat, dar cucerirea punctului B poate fi deosebit de dificilă dacă echipa adversă controlează punctul A

* în zona centrală a hărții există un evident dezechilibru din cauza configurației terenului. Ușor favorizată este Echipa Albastră (din Est), care poate cuceri mai repede și în siguranță punctul B, dacă Echipa Roșie (din Vest) luptă pasiv. Dar cel mai important element de dezechilibru din zona centrală este un deal asemănător cu cel al punctului B. Acest deal bine protejat de stânci este ușor accesibil Echipei Roșii (din vest), iar de aici Echipa Roșie (din Vest) controlează toată zona centrală, inclusiv o zonă de start a Echipei Albastre (din Est)

* lupta pentru zona centrală se duce și pe sub podurile de piatră care duc la dealul punctului B

* lupta pentru punctul C se dă în lungul unei văi lungi cât toată harta și în zona pantelor care coboară spre zona înconjurată de stânci a punctului de cucerit. Din punctul C nu se poate trage nici spre B, nici spre A, dar se poate urca spre zona centrală a punctului B și spre zonele de start ale echipei adverse

## Puncte importante de pe hartă

Cu albastru sunt marcate punctele importante pentru Echipa Albastră (Est), cu roșu cele pentru Echipa Roșie (Vest), iar cu portocaliu sunt marcate cele valabile pentru ambele echipe. Pentru o mai ușoară orientare, rețineți că podul feroviar distrus este în Nord, iar zona A este în Sud. Această analiză nu intenționează să trateze poziții de tragere favorabile de după fiecare stâncă din teren, în primul rând pentru că sunt mult prea multe și mai ales pentru că orice poziție de tragere are sau nu are valoare în funcție de cum evoluează lupta între cele două echipe.